ΚΑΝΟΝΙΣΜΟΣ (ΕΟΚ) αριθ. 822/76 ΤΗΣ ΕΠΙΤΡΟΠΗΣ της 7ης Απριλίου 1976 περί των προϋποθέσεων και της διαδικασίας αναγνωρίσεως των ομάδων παραγωγών μεταξοσκωλήκων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 707/76 του Συμβουλίου, της 25ης Μαρτίου 1976, "περί αναγνωρίσεως των ομάδων παραγωγών μεταξοσκωλήκων"(1), και ιδίως το άρθρο 3, Εκτιμώντας: ότι το άρθρο 2 του κανονισμού (ΕΟΚ) αριθ. 707/76 προβλέπει την αναγνώριση των ομάδων, οι οποίες δικαιολογούν επαρκή οικονομική δραστηριότητα- ότι πρέπει η προϋπόθεση αυτή να προσδιορισθεί, με παράλληλη αποδοχή της δυνατότητος εξαιρέσεως για τις περιοχές χαμηλής παραγωγής- ότι πρέπει να συμπληρωθούν οι διατάξεις περί της διαδικασίας παροχής και ανακλήσεως της αναγνωρίσεως με τον καθορισμό ιδίως των πληροφοριών, οι οποίες πρέπει να παρέχονται κατά την υποβολή της αιτήσεως- ότι είναι χρήσιμο να προβλεφθεί, για την πληροφόρηση των Κρατών μελών και άλλων των ενδιαφερόμενων, η δημοσίευση στην αρχή κάθε έτους, του καταλόγου των ομάδων, οι οποίες έχουν αναγνωρισθεί κατά τη διάρκεια του προηγουμένου έτους και εκείνων των οποίων η αναγνώριση έχει ανακληθεί κατά τη διάρκεια της ιδίας περιόδου- ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Λίνου και Καννάβεως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Για να αναγνωρισθεί μία ομάδα πρέπει να περιλαμβάνει τουλάχιστον 500 εκτροφείς, οι οποίοι χρησιμοποιούν ή αναλαμβάνουν την υποχρέωση να χρησιμοποιήσουν, κατά την περίοδο εντός της οποίας λαμβάνει χώρα η αναγνώριση, τουλάχιστον 2 500 κυτία. 2. Πάντως, κατά τη διαδικασία η οποία προβλέπεται στο άρθρο 12 του κανονισμού (ΕΟΚ) αριθ. 1308/70 του Συμβουλίου, της 29ης Ιουνίου 1970, "περί κοινής οργανώσεως αγοράς στον τομέα του λίνου και της καννάβεως" (2), όπως τροποποιήθηκε τελικά από τον κανονισμό (ΕΟΚ) αριθ. 814/76 (3), είναι δυνατό να επιτραπεί σε ένα Κράτος μέλος, κατόπιν αιτήσεώς του, να αναγνωρίσει σε μία περιοχή χαμηλής παραγωγής μία ομάδα που δεν ανταποκρίνεται στις προϋποθέσεις οι οποίες ορίζονται στην παράγραφο 1. Άρθρο 2 Κατά την υποβολή της αιτήσεως αναγνωρίσεως προσκομίζονται τα ακόλουθα έγγραφα και πληροφορίες: α) το καταστατικό, β) η υπόδειξη των προσώπων, τα οποία εξουσιοδοτούνται να ενεργούν επ' ονόματι και για λογαριασμό της ομάδος, γ) η αναφορά των δραστηριοτήτων οι οποίες δικαιολογούν την αίτηση αναγνωρίσεως, δ) απόδειξη ότι τηρούνται οι διατάξεις που αναφέρονται στο άρθρο 1, ε) οι κανόνες που ορίσθηκαν δυνάμει του άρθρου 1 περίπτωση β) δεύτερη παύλα του υπ' αριθ. 707/76 κανονισμού (ΕΟΚ) και ιδίως οι κανόνες περί αποξηράνσεως των κουκουλίων. Άρθρο 3 1. Τα Κράτη μέλη αποφασίζουν περί της παροχής αναγνωρίσεως εντός προθεσμίας δύο μηνών από της καταθέσεως της αιτήσεως. 2. Η αναγνώριση μιας ομάδος ανακαλείται αν οι προβλεπόμενες για την αναγνώριση προϋποθέσεις δεν πληρούνται πλέον ή αν η αναγνώριση αυτή στηρίζεται σε εσφαλμένες ενδείξεις. Η αναγνώριση ανακαλείται με αναδρομικά αποτελέσματα αν η ομάδα την έχει επιτύχει ή επωφελείται από αυτή με απατηλό τρόπο. 3. Τα Κράτη μέλη ασκούν συνεχή έλεγχο της τηρήσεως των όρων αναγνωρίσεως από τις αναγνωρισμένες ομάδες. Άρθρο 4 1. Όταν ένα Κράτος μέλος παρέχει, αρνείται ή ανακαλεί την αναγνώριση σε μία ομάδα, πληροφορεί σχετικά την Επιτροπή εντός προθεσμίας δύο μηνών, αναφέροντας τα αίτια της απορρίψεως της αιτήσεως ή της ανακλήσεως της αναγνωρίσεως. 2. Στην αρχή κάθε έτους, η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων τον κατάλογο των ομάδων οι οποίες έχουν αναγνωρισθεί κατά τη διάρκεια του προηγουμένου έτους, καθώς και εκείνων των οποίων η αναγνώριση έχει ανακληθεί κατά τη διάρκεια της ιδίας περιόδου. Άρθρο 5 Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 7 Απριλίου 1976.

[Source: multi_eurlex | Tokens: 3644]